Det danske gamingselskab Unity Technologies har hentet frisk kapital, og det giver selskabet en værdi på knap 17 mia. kr.

Alexander Bitsch, f. 1986, er journalist på Finans, hvor han skriver om privatøkonomi og investering. Alexander er uddannet fra Danmarks Medie- og Journalisthøjskole, og i sin praktiktid var han på Jyllands-Posten i halvandet år. Sideløbende med studiet og efterfølgende var han tilknyttet Jyllands-Postens erhvervsredaktion på nettet, det daværende epn.dk. Alexander blev fastansat på Jyllands-Postens erhvervsredaktion i efteråret 2013. I sin fritid har han dyrket en lang række sportsgrene, men højdepunktet er stadig, da han som ganske ung blev nordvestjysk mester i disciplinerne 40-meterløb og længdespring.

Spilvirksomheden Unity Technologies, der blev banket på benene i en kælder i København tilbage i 2001, har netop sikret sig 2,6 mia. kr. i frisk kapital fra kapitalfonden Silver Lake. Sidste år havde selskabet en værdi på næsten 10 mia. kr., men den nye kapitalindsprøjtning har sendt selskabets værdi op på næsten 17 mia. kr.

Det skriver sitet Techcrunch med henvisning til beregninger, der tidligere er blevet foretaget af New York Times.

Unity Technologies blev grundlagt af Nicholas Francis, Joachim Ante og David Helgason i 2001. I første omgang ville trioen lave traditionelle computerspil, men fandt hurtigt ud af, at de var bedre til at udvikle teknologien bag spillene.

I dag har Unity Technologies hovedsæde i den amerikanske by San Francisco, og selskabet er blevet en sværvægter i computerspilsbranchen. Unity Technologies software benyttes i næsten halvdelen af alle spil, der udvikles til mobile enheder.

Ifølge Techcrunch bliver Unity Technologies software brugt i 70 pct. af alle spil, der er baseret på det såkaldte augmented reality, hvor den virkelige verden smelter sammen med den virtuelle på mobilen. Det var blandt andet denne teknologi, spilsuccesen Pokémon Go var baseret på.

Det er ikke første gang, at Unity Technologies henter en stor sum penge. Det samme skete sidste sommer, hvor en kreds bestående af DFJ Growth, China Investment Corporation og Sequioa Capital sendte, hvad der på det tidspunkt svarede til 1,2 mia. kr. i retning af det fremadstormende selskab.

Medstifter David Helgason stod i spidsen for Unity Technologies frem til 2014, og han er i dag medlem af bestyrelsen. Adm. direktør i Unity Technologies er John Riccitiello, som peger på, at halvdelen af de 2,6 mia. kr. vil blive sendt i retning af medarbejdere og nuværende investorer, som ønsker at sælge.

Pengene vil ifølge John Riccitiello gøre det muligt for medarbejderne at købe biler, lyder det over for Bloomberg. Dette er formentlig sagt med et glimt i øjet.